text: Tysk spøgelsesbilist standset på motorvejen
  11 september 2014 kl. 04.31
  En 53-årig kvinde fra Tyskland blev natten til torsdag standset af Syd- og Sønderjyllands Politi, fordi hun kørte i den gale retning på den Sønderjyske Motorvej.
  Klokken 03.33 natten til torsdag fik politiet en melding om spøgelsesbilisten. En kvinde fra Tyskland kørte ad det nordgående spor, men i den sydgående retning. Politiet kunne omkring fem minutter senere standse kvinden nord for Rødekro.
  - Hun nåede at komme forbi flere modkørende, men heldigvis skete der ingen uheld, siger vagthavende hos Syd- og Sønderjyllands Politi til TV SYD.
  Fordi den 53-årige kvinde er fra Tyskland, vil hun blive indkaldt til et retsmøde, hvor hun skal betale et depositum til en bøde. Derudover kan hun se frem til at få frataget sit kørekort.
  &quot;Spøgelsesbillist&quot; på Sønderjyske Motorvej bragt til standsning nord for Rødekro. Heldigvis uden uheld. Vagtchefen. #politidk
  
  